Цветан Ангелов
Вчера, днес и утре…

chitanka.info

Да ви представя Пешо Дангалака.

Вратар. И драка с рошави коси.

От седем двойки

вчера се оплака,

а днеска с три петици се краси.

Изкара „пет“ по ръчен труд момчето.

И радва се, и перчи се дори,

защото…

от дъгите на качето

панерка дядо Спас измайстори.

Донесе и по смятане петица.

Щастлив е. И засмян е до уши,

защото…

снощи баба Севастица

задачите му кротичко реши.

Напредна Пешо, без да се напряга.

И по граматика се отличи,

защото…

майка му глаголи спряга —

на лампа вади своите очи.

Но на контролно колко ще изкара,

щом книга не похваща, не чете?

Ах, двойките са, братя,

за двойкари

и утре пак ще го споходят те!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.